### Beslutningstema

Under dette punkt skal udvalget have en temadrøftelse om det Kommunale indspil til URS af infrastruktur ønsker til næste version af "Porten til Europa"

### Sagsfremstilling

Efter den danske infrastrukturaftale i juni 2021, hvor nogle af de sønderjyske ønsker blev imødegået, har URS forretningsudvalget besluttet, at igangsætte en opdatering af de sønderjyske mål og ønsker. Det er også besluttet, at aktuelle infrastrukturønsker fra alle fire sønderjyske kommuner skal indgå som en del af det grundlag URS infrastrukturgruppen præsenteres for, når de mødes for at drøfte en revision af de fælles sønderjyske ønsker.

Overvejelser til indspil af ønsker:

* Udvikling af det overordnede vej og jernbanenet der understøtter person og godstransport på kort og langt sigt.
  + Persontransport fx fokus på adgang til arbejde (plus grænsependling ) og uddannelse, erhvervsudvikling og turisme samt opkobling til øvrige infrastrukturelementer ( fly, havne mm )
  + Godstransport fx fokus på samhandel med udlandet, sværgods, transportcentre samt opkobling til øvrige infrastrukturelementer ( fly, havne mm )
* Grøn og digital understøttelse af person og godstransport.
* Udvikling af energiinfrastruktur; el, brint, ladeinfrastruktur mm
* Lokale infrastrukturelementer der kan udvikles indenfor rammerne af den nuværende infrastrukturaftales pulje på kr. 3,5 mia. ( fx optimering og udbygning af kollektiv trafik, grøn mobilitet, digital understøttelse af person og godstransport med 5 G teknologi ).
* Koblinger til DK2020 Klimahandlespor.

Forvaltningen samler udvalgets input i et samlet indspil til URS. Indspillet fremlægges til godkendelse på Klima-, Vækst- og Udviklingsudvalgets møde i juni, inden det fremsendes til URS.

### Direktøren for Teknik, Klima og Beskæftigelse indstiller,

at temaet drøftes med henblik på endelig godkendelse på næste møde.

### Beslutning

Indstillingen godkendt.